[bookmark: _GoBack]Správa o priebehu a výsledkoch štvrtého kola monitorovania úrovne implementácie Rámcového dohovoru na ochranu národnostných menšín 
v Slovenskej republike

1. Rámcový dohovor na ochranu národnostných menšín a jeho kontrolný mechanizmus

Rámcový dohovor na ochranu národnostných menšín (ďalej len „RDNM“ alebo „rámcový dohovor“) je prvým a zároveň jediným všeobecne právne záväzným multilaterálnym dokumentom venovaným ochrane národnostných menšín. Predstavuje komplexný medzinárodný štandard úpravy práv osôb patriacich k národnostným menšinám. Vychádza z konceptu individuálnych práv osôb patriacich k národnostným menšinám. 

Rámcový dohovor bol prijatý Výborom ministrov Rady Európy dňa 10. novembra 1994. Na podpis bol otvorený dňa 1. februára 1995 a v ten istý deň bol podpísaný za SR. Národná rada SR s ním vyslovila súhlas uznesením č. 128 zo dňa 21. júna 1995 a prezident SR ho ratifikoval dňa 14. júla 1995. Rámcový dohovor nadobudol platnosť dňa 1. februára 1998 podľa čl. 28 ods. 1 po uložení ratifikačných listín 12 signatárskych štátov u depozitára, ktorým je generálny tajomník Rady Európy. V Zbierke zákonov SR bol publikovaný pod číslom 160/1998 Z. z. Rámcový dohovor doposiaľ podpísalo 43 štátov a 39 ho i ratifikovalo. 

Dohovor zakladá monitorovací mechanizmus plnenia záväzkov vo vzťahu k jeho zmluvným stranám. Úloha monitorovať implementáciu RDNM v členských štátoch Rady Európy prináleží Výboru ministrov Rady Európy – rozhodovaciemu orgánu Rady Európy (tvoria ho členské štáty). Realizáciu monitoringu zabezpečuje poradný výbor k RDNM (ďalej len „poradný výbor“). Poradný výbor je konzultatívnym orgánom Rady Európy, ktorý pozostáva z 18 nezávislých expertov volených na obdobie 4 rokov. V poradnom výbore má v súčasnosti zastúpenie i SR. 

Štáty, zmluvné strany dohovoru, majú záväzok predkladať v pravidelných päťročných intervaloch správu o legislatívnych a iných opatreniach prijatých na splnenie záväzkov stanovených v RDNM. Na ich základe a na základe výsledkov návštevy hodnoteného štátu vypracuje poradný výbor svoj posudok. Posudok je podkladom pre rezolúciu, ktorú vo vzťahu k hodnotenému štátu prijíma Výbor ministrov Rady Európy. Rezolúcia identifikuje oblasti, ktorým by mal hodnotený štát venovať pozornosť a pracovať na ich zlepšovaní. 

Vo vzťahu k SR boli doposiaľ ukončené tri kolá monitoringu implementácie RDNM. Dňa 
6. júla 2011 bola prijatá rezolúcia Výboru ministrov Rady Európy, ktorou bol monitoring SR v rámci tretieho kola zavŕšený. 

Hlavné odporúčania Výboru ministrov Rady Európy z 3. kola monitoringu sa týkali :
· prijatia komplexnejšej legislatívy v oblasti menšinových jazykov, aby sa zabezpečila primeraná rovnováha medzi legitímnou podporou štátneho jazyka a právom používať menšinové jazyky, 
· boja proti intolerancii, podpory vzájomného porozumenia a rešpektu, boja proti diskriminácii,
· okamžitého ukončenia segregácie rómskych detí na školách a ich neoprávneného umiestňovania do „špeciálnych“ škôl. 


2. Štvrté kolo monitorovania úrovne implementácie Rámcového dohovoru Slovenskou republikou 

Štvrté kolo monitoringu SR sa formálne začalo predložením 4. periodickej správy SR o implementácii RDNM generálnemu tajomníkovi Rady Európy dňa 28. januára 2014. 

Primárnym obsahom 4. periodickej správy je informácia o vývoji v oblasti ochrany národnostných menšín na vnútroštátnej úrovni od roku 2009 s dôrazom na implementáciu odporúčaní z predchádzajúceho kola monitoringu. Správa  obsahuje všeobecnú informáciu o vývoji legislatívy a spoločenskej praxe v uplynulom období, v samostatnej časti reaguje na hlavné odporúčania Výboru ministrov Rady Európy z predchádzajúceho kola monitoringu a v záverečnej časti informuje o opatreniach na implementáciu záväzkov podľa jednotlivých článkov RDNM. 
 
4. periodickú správu o implementácii RDNM spracovalo Ministerstvo zahraničných vecí 
a európskych záležitostí SR na základe podkladov jednotlivých orgánov štátnej správy. Správu  následne prerokoval na svojom XI. zasadnutí 12. novembra 2013 Výbor pre národnostné menšiny a etnické skupiny, ktorý je stálym odborným orgánom Rady vlády Slovenskej republiky pre ľudské práva, národnostné menšiny a rodovú rovnosť aj pre otázky týkajúce sa oblasti implementácie Rámcového dohovoru na ochranu národnostných menšín v zmysle čl. 15 dohovoru a plní funkciu konzultatívneho orgánu vo veciach účasti príslušníkov národnostných menšín a etnických skupín na riešení vecí, ktoré sa ich týkajú. 4. periodickú správu  následne prerokovali poradné orgány vlády SR pre oblasť ľudských práv a na vnútroštátnej úrovni ju uznesením č. 718 z 18. decembra 2013 schválila vláda SR.

Po predložení periodickej správy v rámci štandardného monitorovania úrovne implementácie rámcového dohovoru nasleduje návšteva poradného výboru v hodnotenom štáte. Štvrtú monitorovaciu návštevu SR uskutočnil poradný výbor v dňoch 22. – 26. septembra 2014. 

Delegácia poradného výboru pozostávala z troch jeho členov, ktorými boli Reinis Āboltiņš (Lotyšsko), Grigor Badiryan (Arménsko) a Neven Anđelić (Bosna a Hercegovina). Sekretariát Rady Európy zastupovala Charlotte Altenhoener-Dion. 

Koordinátorom návštevy na vnútroštátnej úrovni bolo Ministerstvo zahraničných vecí 
a európskych záležitostí SR. V prvých dvoch dňoch (22. - 23. septembra 2014) poradný výbor navštívil regióny s vyšším počtom osôb patriacich k národnostným menšinám. Delegácia navštívila projekt bývania v obci Rankovce, v Prešove uskutočnila stretnutia s mimovládnymi organizáciami, zástupcami ukrajinskej menšiny a navštívila školu v Šarišských Michaľanoch. Na juhu Slovenska delegácia navštívila Dunajskú Stredu, kde rokovala so zástupcami verejnej správy, predstaviteľmi maďarskej menšiny a mimovládnymi organizáciami.

V rámci návštevy sa tiež uskutočnilo stretnutie s predstaviteľmi Slovenského národného strediska pre ľudské práva, verejnou ochrankyňou práv, občianskou spoločnosťou a zástupcami menšín v SR. Stretnutia s neštátnymi subjektmi sa v súlade so zaužívanou praxou v Rade Európy konali bez prítomnosti zástupcov štátnych orgánov. 

Dňa 25. septembra 2014 sa konali stretnutia so zástupcami štátnej správy: stretnutia so zástupcami ministerstiev (Ministerstvo zahraničných vecí a európskych záležitostí SR,  Ministerstvo školstva, vedy, výskumu a športu SR, Ministerstvo kultúry SR, Ministerstvo práce, sociálnych vecí a rodiny SR, Ministerstvo zdravotníctva SR a Ministerstvo vnútra SR) a s predstaviteľmi Úradu splnomocnenca vlády SR pre národnostné menšiny a Rady pre vysielanie a retransmisiu. 

Výsledky návštevy poradného výboru boli jedným z podkladov pre vypracovanie posudku poradného výboru o SR č. ACF/OP/IV(2014)004 z 3. decembra 2014 (Príloha č. 1), ktorého zistenia sú stručne zhrnuté v nasledujúcej kapitole.  
Posudok poradného výboru nabáda k urýchlenému riešeniu problémov v troch prioritných oblastiach, ktoré zahŕňajú:
1. posilnenie inštitucionálneho rámca ochrany ľudských práv, 
2. komplexné riešenie intolerancie voči Rómom vo vzdelávacom systéme, 
3. zintenzívnenie úsilia účinne chrániť Rómov pred diskrimináciou. 
Zároveň v posudku možno identifikovať i konštatovanie pozitívnych trendov, a to najmä realizáciu významných krokov vedúcich k vytvoreniu rovnováhy medzi podporou používania štátneho jazyka a ochranou používania menšinových jazykov.

Podľa hodnotenia Ministerstva kultúry SR poradný výbor vo svojom posudku uznal, že SR má v súčasnosti komplexnú legislatívu zabezpečujúcu používanie jazykov národnostných menšín a z tohto dôvodu sa už v 4. monitorovacom kole nenavrhujú v rezolúcii ministrov Rady Európy nijaké odporúčania vo vzťahu k jazykom národnostných menšín.

K obsahu posudku mala SR možnosť zaslať svoj komentár (Príloha č. 2). SR uvedenú možnosť využila a vo svojom stanovisku reagovala na jeho najnaliehavejšie tvrdenia a komentáre, prípadne poskytla aktualizované informácie týkajúce sa jednotlivých zistení. Stanovisko bolo spracované Ministerstvom zahraničných vecí a európskych záležitostí SR na základe podkladov a v úzkej súčinnosti s vecne príslušnými orgánmi štátnej správy, konečné znenie bolo následne verifikované jednotlivými rezortmi a inštitúciami zúčastnenými pri jeho tvorbe. Stanovisko SR bolo schválené záverom č. 173 rokovania vedenia Ministerstva zahraničných vecí a európskych záležitostí SR z 28. mája 2015, dňa 2. júna 2015 bolo postúpené Sekretariátu Rady Európy a následne spolu s posudkom poradného výboru zverejnené.

Posudok poradného výboru a stanovisko SR k posudku sa stali východiskom pre prijatie rezolúcie Výboru ministrov Rady Európy z 13. apríla 2016, ktorá identifikuje oblasti, v ktorých je potrebné vyvinúť ďalšie úsilie na zlepšenie implementácie RDNM v SR (text rezolúcie tvorí obsah 4. kapitoly). Prijatím rezolúcie Výboru ministrov Rady Európy sa 4. kolo monitoringu vo vzťahu k SR ukončilo. 

3. Zistenia obsiahnuté v štvrtom posudku poradného výboru Rámcového dohovoru o Slovenskej republike - zhrnutie

Inštitucionálny rámec:

Poradný výbor vo svojom posudku konštatuje, že inštitucionálna štruktúra SR týkajúca sa ľudských práv a práv príslušníkov národnostných menšín prešla v sledovanom období výraznými zmenami, pričom schopnosť vlády účinne koordinovať všetky kroky týkajúce sa ochrany práv príslušníkov národnostných menšín sa oslabila najmä po zrušení pozície podpredsedu vlády pre ľudské práva a národnostné menšiny v roku 2012. Splnomocnenec vlády pre rómske komunity bol preradený pod ministerstvo vnútra, čo môže evokovať vnímanie rómskej problematiky ako bezpečnostnej výzvy. Poradný výbor preto vyzýva na prijatie adekvátnych opatrení na ukončenie výkyvov v inštitucionálnej zodpovednosti za oblasť ľudských práv a práv príslušníkov národnostných menšín a na umožnenie efektívnej medzirezortnej koordinácie v uvedených oblastiach.

Poradný výbor ďalej berie na vedomie, že po troch rokoch príprav bola na schválenie vláde predložená Celoštátna stratégia ochrany a podpory ľudských práv. Jej vypracovaním bola v roku 2011 poverená Rada vlády SR pre ľudské práva, národnostné menšiny a rodovú rovnosť. Poradný výbor v posudku ocenil princíp participatívnosti pri príprave stratégie, zároveň však naznačil, že v konečnom výsledku chýbala politická vôľa doplniť do citlivejších častí stratégie vrátane častí súvisiacich s národnostnými menšinami, akčné plány pre stanovenie konkrétnych kritérií a priorít. Poradný výbor však konštatuje, že stratégia obsahuje cieľ pripraviť a prijať ucelený legislatívny rámec týkajúci sa práv príslušníkov národnostných menšín a vyzýva na jej prijatie a implementáciu. 

Intolerancia a diskriminácia:

Hoci SR vyvíja úsilie podporiť rešpekt a porozumenie a celkové vzťahy v spoločnosti sú založené na tolerancii, podľa konštatovania poradného výboru sa stále viac vyskytujú protirómske a iné rasistické správy v médiách, verejných diskusiách a niekedy aj na politickej scéne, a to najmä počas predvolebného obdobia. Poradný výbor oceňuje novelizáciu antidiskriminačných právnych predpisov z roku 2013, ktoré umožnili prijatie pozitívnych opatrení s cieľom odstrániť systémové znevýhodnenie niektorých skupín vrátane Rómov. Diskriminácia je však podľa ich zistení naďalej značne rozšírená. Len malé percento poškodených sa domáha nápravy právnou cestou, pretože celkové povedomie a znalosti 
v spoločnosti o antidiskriminačnej legislatíve sú nedostatočné, a to najmä v skupinách najčastejšie označovaných ako poškodených. Poradný výbor konštatuje, že dôvera v políciu je v niektorých menšinových komunitách veľmi nízka, najmä s ohľadom na pokračujúce správy o údajných závažných prípadoch zneužívania moci zo strany policajných zložiek, ktoré podľa hodnotenia poradného výboru nie sú účinne a nezávisle vyšetrené a potrestané.

Poradný výbor zastáva názor, že rozhodnutia vnútroštátnych a medzinárodných súdov 
v príslušných prípadoch diskriminácie by sa mali zverejňovať v širokom rozsahu s cieľom zabezpečiť informovanosť obyvateľstva ako celku, ale najmä skupín známych ako pravidelné obete diskriminácie, o svojich právach a odporúča v prípadoch ich údajného porušenia využiť im dostupné opravné prostriedky. Poradný výbor vyzýva na prijatie rezolútnych opatrení na boj proti rozšírenej intolerancii voči Rómom v spoločnosti, a to aj vo vnútri orgánov činných v trestnom konaní a zabezpečiť riadne a rýchle vyšetrenie a potrestanie všetkých prípadov rasovej diskriminácie.

Prístup k právam:

Poradný výbor ďalej konštatuje, že mnohí Rómovia naďalej čelia vážnym prekážkam v prístupe k právam v mnohých oblastiach, ako sú zdravotná starostlivosť, bývanie, zamestnanosť a sociálne služby. Osobitne a hlboko znepokojivá z hľadiska úplnej a účinnej rovnosti a širšieho prístupu k právam je podľa poradného výboru situácia rómskych detí vo vzdelávacom systéme.

Podpora kultúry národnostných menšín:

Poradný výbor víta pokračujúce prideľovanie finančnej podpory všetkým 13 uznaným národnostným menšinám v priebehu vykazovaného obdobia. Poradný výbor konštatuje, že podpora poskytnutá početne menším menšinám je na osobu vyššia v súlade s potrebou konkrétnej pomoci početne menším menšinám zviditeľniť sa a dať najavo svoju prítomnosť v spoločnosti.

Poradný výbor víta skutočnosť, že ministerstvo kultúry aj naďalej podporuje osem múzeí národnostných menšín, ktoré podliehajú Slovenskému národnému múzeu a zohrávajú dôležitú úlohu pri zvyšovaní povedomia o kultúre a histórii národnostných menšín na Slovensku, najmä pokiaľ ide o početne menšie menšiny.

Poradný výbor tiež zdôrazňuje dôležitosť prezentovania kultúr národnostných menšín nielen v ich tradičných zvykoch, ale aj v reflexii nedávnej histórie a prejavoch modernej identity.

Poradný výbor sa domnieva, že je potrebné vyvinúť väčšie úsilie pri zabezpečovaní pozitívneho obrazu rómskej identity a kultúry v očiach verejnosti aj samotných Rómov.

Kultúrnym aktivitám národnostných menšín sa podľa poradného výboru  poskytuje trvalá podpora. Hlasovacie postupy v rámci Výboru pre národnostné menšiny a etnické skupiny boli pozmenené tak, aby každá menšina mala jeden hlas, bez ohľadu na jej početnosť. Početnosť menšiny však zohráva významnú úlohu pri výpočte rozpočtových prostriedkov. Poradný výbor vníma snahu zapojiť všetky národnostné menšiny do pravidelného dialógu a zachovať transparentnosť všetkých príslušných rozhodovacích procesov. 

Jazyková legislatíva:

V súvislosti s jedným z hlavných odporúčaní Výboru ministrov Rady Európy z 3. kola, ktoré sa týkalo prijatia komplexnejšej legislatívy v oblasti menšinových jazykov a zabezpečenia primeranej rovnováhy medzi legitímnou podporou štátneho jazyka a právom používať menšinové jazyky, poradný výbor v posudku oceňuje, že v uvedenej oblasti boli podniknuté významné kroky vrátane legislatívnych zmien s cieľom umožniť nájsť takúto rovnováhu. 

Poradný výbor súčasne vyzýva na prejav väčšej flexibility pri implementácii právnych predpisov, a to v úzkej spolupráci so zástupcami menšín. Poradný výbor tiež vyzýva slovenské orgány k zintenzívneniu ich úsilia zabezpečiť dostatočný počet obecných zamestnancov s náležitým vyškolením a schopnosťou reagovať na požiadavky v jazykoch menšín, najmä v rómčine, a aktívnu podporu používania jazykov menšín v úradnom styku tam, kde je to vhodné.

Poradný výbor víta skutočnosť, že novela zákona o štátnom jazyku z roku 2011 zrušila povinnosť zabezpečiť úplný preklad kultúrnych tlačovín, ako sú katalógy či programy kultúrnych podujatí organizovaných v jazykoch národnostných menšín, do štátneho jazyka. Výbor však s poľutovaním konštatuje, že používanie menšinových jazykov v súvisiacich publikáciách a reklamách stále vytvára napätie v niektorých lokalitách najmä južného Slovenska a domnieva sa, že predstavitelia vlády a menšín by mali nadviazať konštruktívny dialóg s cieľom nájsť flexibilné a pragmatické riešenia rozdielnych záujmov menšinového a väčšinového obyvateľstva v rámci stanoveného právneho rámca.

Vzdelávanie:

Poradný výbor konštatuje, že situácia rómskych detí vo vzdelávacom systéme zostáva osobitne alarmujúca a často tvorí trvalú prekážku pre ich úplnú rovnosť v živote. Ombudsmanka v osobitnej správe odhalila závažné a pokračujúce porušovanie práv neprimerane častým umiestňovaním rómskych detí do špeciálnych škôl a pretrvávajúcou segregáciou na všetkých úrovniach, Národná rada SR však o tejto správe nerokovala. Poradný výbor preto vyzýva slovenské orgány, aby komplexne riešili neúmerne časté umiestňovanie rómskych detí do špeciálnych škôl alebo špeciálnych tried. Umiestnenie do bežných škôl by malo byť pravidlom a osobitné školstvo by malo byť vyhradené len pre výnimočné prípady. Všetky diagnostické vyšetrenia na posúdenie spôsobilosti detí školského veku sa musia vykonávať spôsobom, ktorý vhodne zohľadňuje individuálne zázemie dieťaťa, a musia sa vo všetkých prípadoch pravidelne opakovať.  Poradný výbor tiež žiada slovenské orgány, aby uprednostňovali nábor a zamestnávanie učiteľov a asistentov učiteľov so znalosťou rómskeho jazyka vo všetkých školách s veľkým podielom rómskych žiakov.

Poradný výbor odporúča zvýšiť úsilie na zachovanie vysokej kvality výučby v menšinových jazykoch a viesť úzky dialóg s príslušníkmi národnostných menšín, rodičmi a zriaďovateľmi škôl, aby sa zabezpečilo, že prípadné zatvorenie malých škôl neobmedzí efektívne možnosti príslušníkov národnostných menšín vzdelávať sa v ich menšinových jazykoch. Vyzýva tiež slovenské orgány, aby zvážili zavedenie moderných dvoj- a viacjazyčných vyučovacích metód na zlepšenie kvality výučby jazykov na všetkých školách a uľahčili osvojenie kvalitnej výučby rôznych jazykov v integrovanom vzdelávacom prostredí.

4. Rezolúcia Výboru ministrov Rady Európy o implementácii Rámcového dohovoru Slovenskou republikou

Na základe 4. implementačnej správy SR, posudku poradného výboru Rámcového dohovoru a stanoviska SR k posudku poradného výboru prijal Výbor ministrov Rady Európy odporúčania zamerané na zlepšenie implementácie Rámcového dohovoru v SR (rezolúcia Výboru ministrov Rady Európy č. CM/ResCMN(2016)6 z 13. apríla 2016).

Za najnaliehavejšie odporúčania považuje Výbor ministrov Rady Európy nasledujúce:

· V rámci vládnej agendy venovať zvýšenú pozornosť právam príslušníkov národnostných menšín ako integrálnej súčasti ľudských práv a v úzkej spolupráci so zástupcami národnostných menšín a občianskej spoločnosti zabezpečiť efektívnu koordináciu medzi jednotlivými inštitúciami vo všetkých oblastiach, ktoré sa týkajú oblasti ochrany práv príslušníkov národnostných menšín a ochrany ľudských práv;
· Komplexne riešiť protirómske postoje vo vzdelávacom systéme a zaviesť potrebné opatrenia na zabezpečenie systematického umiestňovania rómskych detí do integrovaných bežných tried. Umiestnenie do špeciálnych škôl musí byť vyhradené len pre špecifické a výnimočné prípady;
· Zintenzívniť úsilie na efektívnu ochranu Rómov pred diskrimináciou vo všetkých oblastiach života prostredníctvom zvyšovania povedomia o ľudských právach a zabezpečiť adekvátne vzdelávanie  príslušníkov orgánov činných v trestnom konaní s cieľom riadneho vyšetrenia a sledovania prípadov rasovej diskriminácie, a to aj prostredníctvom začatia nezávislého vyšetrovania údajných prípadov zneužitia právomocí polície.

Ďalšie odporúčania:
· V úzkej spolupráci so zástupcami národnostných menšín naďalej zbierať pravidelné údaje o situácii a prístupe k právam príslušníkov národnostných menšín a pri koncipovaní politiky v tejto oblasti vychádzať zo spoľahlivých údajov;
· Poskytovať zodpovedajúcu politickú a finančnú podporu Kancelárii verejného ochrancu práv a urýchliť reformu Slovenského národného strediska pre ľudské práva;
· Zachovať pravidelnú podporu kultúrnym aktivitám národnostných menšín a zabezpečiť efektívnu spoluprácu zástupcov všetkých  národnostných menšín pri rozhodovacích procesoch týkajúcich sa alokácie prostriedkov;
· Systematicky a okamžite odsúdiť všetky prípady protimenšinovej rétoriky vo verejnom prejave a navrhnúť komplexnú stratégiu na podporu rešpektu a medzikultúrneho porozumenia medzi rôznymi skupinami v spoločnosti, a to aj prostredníctvom šírenia pozitívneho obrazu o národnostných menšinách a ich prínose pre slovenskú spoločnosť, okrem iného, v oblastiach vzdelávania, médií a kultúry;
· Zriadiť nezávislý a špecializovaný orgán na vyšetrenie všetkých údajných prípadov zneužitia právomocí polície a jej pochybení a proaktívne informovať verejnosť o dostupných opravných prostriedkoch v takýchto prípadoch;
· Zvýšiť podporu médií v menšinových jazykoch, najmä médií v jazykoch početne menších menšín a v rómčine;
· Zabezpečiť, že práva obsiahnuté v článku 4 zákona o používaní jazykov národnostných menšín sú efektívne implementované vo všetkých určených obciach a vo vzťahu ku všetkým relevantným jazykom vrátane rómčiny;
· Vytvoriť pružný prístup k implementácii legislatívneho rámca na používanie menšinových jazykov a podporovať pragmatické riešenia, ako vyhovieť požiadavkám obyvateľstva v súlade so zásadami obsiahnutými v Rámcovom dohovore;
· Zabezpečiť dostatočný prístup učiteľov na školách s menšinovým vyučovacím jazykom k príslušným vzdelávacím programom pre výučbu vo všetkých predmetoch a zabezpečiť, aby učebnice obsahovali adekvátne zobrazenie všetkých národnostných menšín a ich histórie na Slovensku;
· Zvýšiť úsilie na zachovanie vysokej kvality výučby v menšinových jazykoch a viesť úzky dialóg s príslušníkmi národnostných menšín, rodičmi a zriaďovateľmi škôl, aby sa zabezpečilo, že prípadné zatvorenie malých škôl neobmedzí efektívne možnosti príslušníkov národnostných menšín vzdelávať sa v ich menšinových jazykoch;
· Prijať všetky potrebné opatrenia na implementáciu Stratégie SR pre integráciu Rómov a Národného akčného plánu Dekády začleňovania rómskej populácie na centrálnej, regionálnej a miestnej úrovni v úzkej spolupráci so zástupcami Rómov a zintenzívniť úsilie v boji s protirómskymi postojmi v spoločnosti pre účinnú podporu prístupu Rómov k sociálno-ekonomickým právam.

5. Vyhodnotenie odporúčaní a možnosti implementácie v podmienkach Slovenskej republiky

Po prijatí rezolúcie záleží na rozhodnutí každého zmluvného štátu, akým spôsobom bude reagovať na jednotlivé odporúčania Výboru ministrov Rady Európy. S cieľom zvýšiť transparentnosť monitorovacieho procesu a zlepšiť informovanosť verejnosti o jeho výsledkoch predkladá Ministerstvo zahraničných vecí a európskych záležitostí SR na rokovanie vlády SR materiál o priebehu a výsledkoch príslušného kola monitoringu. Súčasťou materiálu sú úlohy jednotlivým členom vlády a iným orgánom štátnej správy zamerané na ďalšie uplatňovanie rámcového dohovoru a odstraňovanie pretrvávajúcich nedostatkov. S predkladaným materiálom sa oboznamujú i členovia Výboru pre národnostné menšiny a etnické skupiny a Rady vlády SR pre ľudské práva, národnostné menšiny a rodovú rovnosť.

Vzhľadom na rozsah záverov a odporúčaní štvrtého kola monitoringu obsahuje návrh uznesenia všeobecne formulovanú úlohu a odporúčanie oboznámiť sa s jeho výsledkami, posúdiť možnosti realizácie odporúčaní Výboru ministrov Rady Európy a v rámci prípravy piatej implementačnej správy informovať o prijatých opatreniach. Analýzu a formulovanie konkrétnych úloh a opatrení má realizovať každý subjekt samostatne.

Poradný výbor vyjadril očakávanie, že SR bude pokračovať v dialógu s ním aj v období od prijatia rezolúcie do predloženia piatej implementačnej správy. Jedným zo spôsobov vedenia dialógu je i zorganizovanie nadväzujúceho seminára za účasti predstaviteľov vládneho i mimovládneho sektora a poradného výboru. Je v záujme SR takéto podujatie zorganizovať, v spolupráci so Sekretariátom Rady Európy.

